Word 'n dieregedragskundige - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n dieregedragskundige
Word 'n dieregedragskundige
Maandag | 05 Julie | 2021
'n Dieregedragskundige kan ook 'n sielkundige vir diere genoem word. Hy sal die dier se gedrag waarneem, en dan help om verbetering te bewerkstellig. Diere kan ook verhoudingsprobleme, probleme met woede, jaloesie en allerhande ander gedragsprobleme hê. Soms is dit die mens in die dier se lewe wat sy eie gedrag moet aanpas. Ander kundiges meng egter nie in nie, maar neem die diere waar vir navorsing.
Iemand met 'n groot liefde vir diere en baie geduld sal perfek in hierdie rol pas. Hy moet omgee vir ander en goed met mense kan kommunikeer. Dit help ook om saggeaard, vriendelik en beleefd te wees. Dieregedragskundiges moet gewoonlik na die kliënt toe ry en moet gereeld vreemde ure werk. Hulle moet ook bereid wees om verslae te voltooi.
Dieregedragskundiges werk nie net met honde nie, maar kan met enige dier werk. Dit is egter meer algemeen om met honde, katte, voëls en perde te werk.
Opleiding is belangrik, maar baie uiteenlopend. Jy kan jou graad in Etologie kry, en daarna jouself verder bekwaam. Jy kan ook 'n Baccalaureus in Veeartsenykunde, 'n Magistergraad in Biologie of Gedragswetenskap, of 'n Doktorsgraad in Veeartsenykundige Medisyne bekom. Dit is egter nie 'n vereiste nie. Daar is instansies wat verskeie dieregedragskursusse aanbied, sommige is sertifikaatkursusse en ander is diplomakursusse. Maak egter seker dat die opleidingsinstansie met die Departement van Hoër Opleiding geregistreer is. Daar is ook heelwat professionele en gerespekteerde dieregedragskundiges wat geen formele opleiding ontvang het nie. Dit is moontlik om jouself mettertyd te bekwaam deur direk by 'n kundige te leer.
Afhangend van die werkgewer en spesialiseringsgebied is daar baie moontlike werksomgewings, soos laboratoriums, universiteite, dieretuine, plase en natuurlike habitatte. Die meeste wetenskaplikes wat direk by dieregedrag betrokke is, werk in een van vier breë velde: etologie, vergelykende sielkunde, gedragsekologie of antropologie. Hierdie dissiplines oorvleuel baie in hul doelstellings, belangstellings en metodes. Indien jy die pad van 'n sertifikaat- of diplomakursus sou verkies, sal jy steeds in 'n beroep waarby dieregedrag betrokke is, kan werk, veral troeteldiere.
As jy dus gefassineerd is deur diere en hulle interaksies met mekaar, hulle omgewing en met die mens, kan hierdie heel moontlik die perfekte loopbaan vir jou wees.